**भारत सरकार**

**रेल मंत्रालय**

**राज्‍य सभा**

**अतारांकित प्रश्‍न सं. 960**

**22.12.2017 को दिया जाने वाला उत्‍तर**

**रांची, झारखंड में जोनल रेलवे मुख्यालय**

**960. श्री महेश पोद्दारः**

**क्या रेल मंत्री यह बताने की कृपा करेंगे किः**

(क) क्या यह सच है कि झारखण्ड जैसा छोटा राज्य 3 जोनल रेलवे द्वारा संचालित होता है और रांची में रेल का जोनल मुख्यालय बनाने की मांग सरकार और विविध क्षेत्रों द्वारा की जाती रही है; और

(ख) यदि रांची एवं उसके क्षेत्राधीन आने वाले रेल डिवीजन में गुड्स एवं सवारी गाड़ियों का परिचालन, विधि तंत्र एवं अन्य संभावित पात्रता प्रदान करती हैं, तो सरकार रांची को डिवीज़न से रेलवे ज़ोन के रूप में विकसित करने में विलम्ब क्यों कर रही है?

**उत्‍तर**

**रेल मंत्रालय में राज्‍य मंत्री (श्री राजेन गोहांई)**

(क) और (ख): पूर्व, पूर्व मध्य और दक्षिण पूर्व नामक तीन रेलवे ज़ोनों का आंशिक अधिकार क्षेत्र झारखंड राज्य को कवर करता है। झारखंड राज्य सरकार सहित, विभिन्न मंचों से समय-समय पर रांची में रेलवे क्षेत्रीय कार्यालय स्थापित करने के लिए प्रस्ताव प्राप्त हुए हैं।

रेलवे ज़ोनों को आर्थिक और कुशलता की आवश्यकताओं के अनुरूप, आकार, कार्यभार, पहुंच, यातायात पैटर्न और अन्य प्रशासनिक/परिचालनिक आवश्यकताओं जैसे कारकों को ध्यान में रखकर स्थापित किया जाता है, न कि क्षेत्रीय आधार पर। रांची में रेलवे क्षेत्रीय कार्यालय की स्थापना के प्रस्ताव पर जब इन बातों को ध्यान में रखकर विचार किया गया, तो इसे परिचालनिक रूप से व्यवहार्य नहीं पाया गया।

\*\*\*\*\*\*